Colette L. Brix (DF), 2011-02-10:
Allerførst vil jeg rose skatteministeren for at have lyttet til, at vi skulle se at få lavet nogle små nøk, nogle ekstra gode tiltag for etableringskontoordningerne, og at det faktisk er gået så stærkt, som det er gået.
Det vil jeg gerne sige tak for og tak for nogle rigtig gode og konstruktive forhandlinger.
Det er en rigtig god dag i dag, hvor vi netop gør noget for iværksætterne, dem, vi taler så meget om, dem, som vi alle sammen så gerne vil hjælpe.
Så det er en glædens dag i dag – lad os få det lidt mere frem.
Det er så negativt en gang imellem, og nu har vi endelig noget at glæde os over.
Vi har løbende forbedret opsparingsmulighederne for iværksættere, og det gør vi så også denne gang.
Vi har i efteråret 2009 i forbindelse med forhandlingerne om globaliseringsreserven 2010-2012 endnu en gang fået afsat midler til at forbedre ordningerne.
Det fik vi også i de forrige forhandlinger.
Så vi får nøk for nøk en bedre og bedre ordning, og det er netop det, hr. Nick Hækkerup fra Socialdemokratiet efterlyste – nøk for nøk, men den rigtige vej.
Vi synes, det er vigtigt, at kommende iværksættere har gode opsparingsmuligheder.
Det giver et godt og solidt grundlag, når man skal starte en virksomhed.
Jo mere man har i egen lomme, jo lettere er det også at få kapital fra banker og andre investorer, herunder fra venturefonde.
Så det er godt givet ud, at vi forbedrer opsparingsmulighederne i etablerings- og iværksætterkontoordningerne.
Talrige undersøgelser viser, at iværksættere har langt, langt større succes og større overlevelsesevne, hvis de er polstret med en rigtig god egenkapital.
Nu er det ikke sådan, at det her er ren godgørenhed, for nok kan en kommende iværksætter få gode opsparingsmuligheder ved fradrag i skatten, men til gengæld er der ingen eller kun få muligheder for at afskrive aktiver, når der etableres en virksomhed.
Så der er altså balance i tingene.
Hvis der ikke etableres virksomhed, bliver de opsparede midler beskattet med tilbagevirkende kraft.
Det er sund fornuft.
Med lovforslaget lægges der op til, at kommende iværksættere kan indskyde en større del af lønnen til opsparing i forbindelse med senere etablering af virksomhed.
Der er jo ikke meget ved at spare penge op og få 1 pct.
Og når virksomheden etableres, bliver der også mulighed for at bruge de opsparede midler til at lease f.eks. maskiner og inventar.
Hvis vi tager eksemplet med en lille restaurant – hvorfor skal man ud at købe alt servicet, og hvorfor skal man købe de hvide duge?
Man kan lige så godt leje hele gøgemøget og få det ind ad døren og skifte det ud efter nogle år – en rigtig god idé.
Når virksomheden etableres, bliver der også mulighed for at bruge de opsparede midler til at lease, som jeg sagde, og samtidig bliver grænsen for frigivelse af midler nedsat.
Og endelig er der en række justeringer som følge af skatteomlægningen for 2 år siden.
Det eneste, vi mangler at forbedre, er likviditetsvilkårene for de iværksættere, som ønsker at drive virksomhed i selskabsform.
Og det gør flere og flere.
Vi ser gerne, at det næste lille nøk, den næste lille forbedring af ordningen sker til gunst for de iværksættere, som ønsker at drive virksomhed i selskabsform.
Selvfølgelig skal fradragene i opsparingsfasen modsvares af en senere beskatning, men der er fornuftig samfundsøkonomi i at vente med beskatningen, til der f.eks. kommer overskud i virksomheden.
Så får virksomheden lov at vokse, og det giver i sig selv også mere skat til staten.
Alt i alt synes vi, det er et rigtig godt forslag, og selvfølgelig støtter Dansk Folkeparti det.